Acta sunt haec in comitiis Cistercii iuxta indictionem Reverendissimi Domini nostri. 1.  Lectis ante omnia litteris Reverendi admodum Domini Morimundensis excusatoriis, habitus fuit legitime excusatus, et nihilominus conclusum ut sessiones et deliberationes super proponendis negotiis haberentur. 2.  Imprimis accurrate [accurate] perpenso rerum statu, propter bellicos tumultus, defectumque contributionum, Capitulum generale in annum 1656 aut etiam 1657, prout expedire visum fuerit, differri placuit. 3.  Deinde ad restaurandam regularem disciplinam, visitationis annuae munus provinciarum Vicariis impositum, de novo iniungendum visum est, cum obligatione iis significanda introducendae praesertim verae et perfectae communitatis, et servandi et servari faciendi decreta novissimi Capituli generalis. 4.  Praeterea post seriam inquisitionem de erigendorum novitiatuum, et pietatis seminariorum locis et mediis, iuxta Capituli generalis intentionem ordinatum fuit, ut praeter Cistercium et quatuor primas domos, Bellus beccus pro Insula Franciae et Normannia, Mellearium pro Britannia, et Ursicampus pro Picardia etc., tamquam monasteria apta ad educationem novitiorum et noviter professorum deputata usque ad proximum Capitulum generale sint et remaneant. 5.  Simul etiam provisum fuit ut Vicarii provinciarum sumptibus monasteriorum numerum competentem monachorum non habentium, idoneos ad habitum monachalem adolescentes sine dilatione illuc transmittant probandos et erudiendos, renitentesque censuris Ordinis coerceant, et invocato etiam brachii saecularis auxilio compellant. 6.  Quo certior et promptior decreti de novitiatuum et seminariorum erectione executio fiat, conclusum fuit, ut Rdus adm D. Pontigniacensis ex Rmi D. N. commissione per totam Britanniam, utramque Pictaviam, Vasconiam, Xantonensem, Bituricensem et Perchiae provincias visitationem hoc proximo vere instituat, simileque onus ad praedictum effectum Rdus adm D. Claraevallensis per Campaniam, Picardiam et Normanniam suscipiet. 7.  Circa *Breviarii* correctionem haec monita deputatis eiusdem correctoribus insinuanda visa sunt, nempe ut prolixitas vitetur potissimum in lectionibus ; historiae non receptae passim ab Ecclesia non admittantur ; vitae sanctorum non nisi ex Patribus orthodoxis desumantur ; lectiones in commune sanctorum multiplicentur ad varietatem ; ex scriptis sanctissimi patris nostri Bernardi homiliae et lectiones, ubi fieri potuerit, seligantur ; hymni corrigantur et ubi conveniens erit, ex romano *Breviario* assumantur ; cantus eorumdem, etiam servatis, ut in psalmodia, accentibus, ubi fieri poterit, varietur. Evangelia dominicalia iuxta romanum usum legantur. Nova festa fundatorum Ordinum, et praecipuorum Ecclesiae doctorum colantur. In festis sanctorum quatuor psalmi ex romano ad vesperas sumantur. Omnia festa unius missae cum tribus tantum lectionibus, omisso defunctorum officio celebrentur. Diebus Sabbati non impeditis sine cursus B. Virginis omissione, de eadem Beata iuxta morem romanum fiat. Aestivo tempore in eiusdem cursus vigiliis unica sit tantum lectio de Beata cum brevi responsorio, sine invitatorio, ut in maiori officio fieri privatis diebus solitum est. In Prima, Tertia, Sexta et Nona eiusdem cursus ultra tres Psalmos, Capitulum et unam Collectam cum Versu et Hymno solito, nihil addatur, et a maiori etiam officio *Spiritus Sanctus* amoveatur, exceptis Laudibus aut Prima secundum tempus, Vesperis et Completorio, in officio defunctorum *Lauda anima Dominum*, et *De profundis* ante Collectam non amplius dicantur. 8.  Decretum Capituli generalis de residentia abbatum a plerisque Abstinentibus neglectum denuo visum est ipsis inculcandum et debite significandum. 9.  Visitatio a Rdo abbate de Castellione in plerisque Britanniae et aliarum partium monasteriis suscepta visa est et iudicata attentata, et propterea Rmo D. N. supplicatum fuit ut, pro Capituli generalis dignitate sustinenda, dictum abbatem coerceat. 10.  Pro privilegiorum Ordinis confirmatione apud Summum Pontificem in meliori forma, etiam extensione, et Mendicantium et aliorum communicatione obtinenda iniungendum visum est Procuratori generali, ut strenue se gerat, et Rmo D. N. supplicatum, ut apud christianissimum Regem pro eadem gratia instare non gravetur. 11.  Eidem procuratori generali dandum visum est pro obtinendo *Brevi Apostolico* de manutenendo iuxta Concilium Tridentinum iure visitationum in exteris provinciis, et pro monasteriorum de Eischenbach et de Rathusen recuperatione. 12.  Ad quaestionem de casibus reservatis propositam, responsum fuit unicuique locorum Ordinario, sive abbati sive priori, Clementis VIII constitutionem de dictis casibus reservatis esse servandam, et quoad casus tenorem et explicationem bullae in coena Domini esse describendam, donec Capitulo generali aliud addere placuerit. 13.  Compilatio diffinitionum committitur venerabili priori Cistercii, ea ratione ut eas tantum seligat quae possunt observari, atque ita in unum corpus contrahat, ut tamen penes Capitulum generale maneat interpretatio pro locorum et temporum varietate. 14.  *Usus* et *Caeremoniale* Ordinis conformiter ad *Usus* antiquos et *Pontificale* ac *Caeremoniale* romanum, resecatis resecandis et additis addendis, condentur, idemque prior Cistercii in iisdem edendis hoc praesertim observabit, ut sacri Ordinis caeremoniae, quantum fieri poterit, retineantur. 15.  Vicario Britanniae per Rdum adm D. de Claravalle de melius obeundo suo munere facienda visa est monitio, et vacante per obitum Rdi abbatis de Strata, Cenomaniae et Perchiae, vulgo Perche, vicariatu, usque ad proximum Capitulum generale, de persona D. Fiacrii Le Mercier de Fonte Danielis prioris pro Cenomania et de persona Rdi abbatis de Bellobecco pro Perchia seu Perche provisum fuit, et supplicatum Rmo D. ut litteras expedire dignetur. 16.  Emanavit etiam edictum de subsidio charitativo exigendo, simul et litterae ad Vicarios provinciarum et alios deputatos pro eiusdem exactione expeditae sunt, et auditis venerabilis magistri nostri Tedenat in prosecutione litis adversus Abstinentes procuratoris generalis rationibus, tam pro eiusdem sollicitatione quam aliis expensis, inventa est summa expensae usque ad hanc diem factae extendere ad summam trium millium centum viginti novem librarum, tredecim solidorum ; et summae receptae ad summam trium millium quingentarum viginti quinque librarum, decem solidorum, et sic in eiusdem manibus ad eiusdem litis prosecutionem remansisse summam quadringentarum sexdecim librarum, septindecim solidorum, conclusum est et iisdem rationibus subscriptum, et simul ordinatum ut eiusmodi rationes proximo Capitulo generali exhibeantur, ut ex dicta expensae pecunia, summa mille nongentarum nonaginta novem librarum, decem solidorum a Rmo D. N. collata et summam mille quingentarum triginta quinque librarum Rdo adm D. de Claravalle similiter data refundantur. 17.  Denique omni meliori modo in omnibus monasteriis disciplina regularis restauranda, fovenda et augenda visa est per diligentem priorum et doctorum superiorum selectionem et institutionem. 18.  In horum omnium fidem nos infrascripti post relectionem subscripsimus, praefati anni millesimi sexcentisimi [sexcentesimi] quinquagesimi quarti, die vigesima octava mensis octobris, atque etiam ad eius robur minora sigilla nostra imprimi et affigi voluimus. f. Claudius abbas Cisterciensis generalis. f. Yvo abbas Firmitatis. f. Ludovicus abbas Pontigniacensis. f. Petrus abbas Claraevallensis. 